行諸山道中
作者：陳公輔
朝代：宋

paragraphs: 我曾天台遊，于今四十載。
一朝忽復來，時節如有待。
形骸覺老景，景色殊不改。
雨中尋舊跡，觸目雲靉靆。
巖瀑落千尋，澗花紛五彩。
崖深蘚蒼蒼，溪淺石磊磊。
昔時所未到，足力胡可殆。
要當至絕頂，直下小滄海。
茲山八萬丈，端的不吾給。
偉哉造化功，疑若有真宰。
黄精煮甚食，茯苓良可採。
何當誅茆居，此志終有在。